CELEX: 32016D1352
Language: da
Date: 2016-08-04 00:00:00
Title: Rådets afgørelse (EU) 2016/1352 af 4. august 2016 om ansættelsesvilkår for nationale eksperter, der er udstationeret ved Det Europæiske Forsvarsagentur, og om ophævelse af afgørelse 2004/677/EF

12.8.2016   
            
            
               DA
            
            
               Den Europæiske Unions Tidende
            
            
               L 219/82
            
         RÅDETS AFGØRELSE (EU) 2016/1352
   af 4. august 2016
   om ansættelsesvilkår for nationale eksperter, der er udstationeret ved Det Europæiske Forsvarsagentur, og om ophævelse af afgørelse 2004/677/EF
   RÅDET FOR DEN EUROPÆISKE UNION HAR —
   under henvisning til traktaten om Den Europæiske Union, særlig artikel 42 og 45, og
   under henvisning til Rådets afgørelse (FUSP) 2015/1835 af 12. oktober 2015 om fastlæggelse af statutten, hjemstedet og de nærmere bestemmelser for Det Europæiske Forsvarsagenturs (1) drift, særlig artikel 11, og
   ud fra følgende betragtninger:
   
               (1)
            
            
               Ved udstationering af eksperter får Det Europæiske Forsvarsagentur (i det følgende benævnt »agenturet«) adgang til de pågældende eksperters faglige viden og erfaring på højt niveau, særlig på områder, hvor der ikke umiddelbart er en sådan faglig ekspertise til rådighed i agenturet.
            
         
               (2)
            
            
               Udvekslingen af faglig erfaring og viden på forsvarsområdet, som angivet i Rådets afgørelse (FUSP) 2015/1835, og tilhørende støttefunktioner bør støttes gennem midlertidig ansættelse af udstationerede nationale eksperter fra medlemsstaternes offentlige sektorer (udstationerede nationale eksperter).
            
         
               (3)
            
            
               De udstationerede nationale eksperters rettigheder og pligter bør sikre, at disse udelukkende udfører deres opgaver under hensyntagen til agenturets interesser.
            
         
               (4)
            
            
               Betegnelsen »udstationering« bør forstås inden for rammerne af denne afgørelse.
            
         
               (5)
            
            
               Eftersom den ordning, der fastsættes i denne afgørelse, bør erstatte den, der er fastsat i Rådets afgørelse 2004/677/EF (2), bør nævnte afgørelse ophæves —
            
         VEDTAGET DENNE AFGØRELSE:
   
      KAPITEL I
   
   
      
         Almindelige bestemmelser
      
   
   Artikel 1
   Anvendelsesområde
   Den ordning, der fastsættes i denne afgørelse, gælder for udstationerede nationale eksperter, som opfylder betingelserne i artikel 2, er eksperter udstationeret ved agenturet, og som er eksperter udsendt af deltagende medlemsstaters offentlige administration på nationalt eller regionalt plan, særligt forsvarsministerier og/eller deres agenturer, organer, nationale forsvarsakademier, forskningsinstitutter, herunder dem, der er angivet i artikel 11, stk. 4, litra b), i afgørelse (FUSP) 2015/1835.
   I overensstemmelse med artikel 11, stk. 4, litra a), i afgørelse (FUSP) 2015/1835 skal eksperter:
   
               —
            
            
               fra et tredjeland, med hvilket agenturet har indgået en administrativ ordning, eller
            
         
               —
            
            
               fra organisationer og enheder med en administrativ ordning med agenturet, forudsat at den udstationerede nationale ekspert er statsborger i en medlemsstat eller et tredjeland, med hvilket agenturet har indgået en administrativ ordning,
            
         udstationeres i henhold til artikel 26, stk. 1, i nævnte afgørelse ved agenturet efter aftale med styringskomitéen, i overensstemmelse med de betingelser, der skal fastsættes i disse ordninger.
   Artikel 2
   Udstationeringsbetingelser
   Eksperter skal for at kunne udstationeres ved agenturet:
   
               1)
            
            
               have arbejdet for deres arbejdsgiver som fastansat eller kontraktansat i mindst 12 måneder forud for deres udstationering
            
         
               2)
            
            
               forblive i deres arbejdsgivers tjeneste i hele udstationeringsperioden og fortsat lønnes af denne
            
         
               3)
            
            
               have mindst tre års fuldtidserfaring med forsvarsrelaterede, administrative, videnskabelige, tekniske, operationelle, rådgivningsmæssige eller tilsynsmæssige opgaver, der er relevante for udførelsen af de opgaver, de bliver tildelt. Inden udstationeringens begyndelse tilsender arbejdsgiveren agenturet en redegørelse for ekspertens beskæftigelse i de foregående 12 måneder
            
         
               4)
            
            
               være statsborgere i en deltagende medlemsstat eller høre ind under bestemmelserne i artikel 1, stk. 2
            
         
               5)
            
            
               have et indgående kendskab til et officielt sprog i en af de deltagende medlemsstater og et tilfredsstillende kendskab til et andet af disse sprog for at kunne udføre deres opgaver.
            
         Artikel 3
   Udvælgelsesprocedure
   1.   Udstationerede nationale eksperter udvælges efter en åben og gennemsigtig procedure, som fastlægges i overensstemmelse med artikel 42.
   2.   Med forbehold af artikel 2, stk. 4, udstationeres nationale eksperter for at sikre, at agenturets personale er så højt kvalificeret, er så effektivt, har så høj integritet og fortjeneste som muligt. De udstationeres på det bredest mulige geografiske grundlag blandt de deltagende medlemsstaters statsborgere. De deltagende medlemsstater og agenturet samarbejder for i videst muligt omfang at sikre ligelig ansættelse af mænd og kvinder og overholdelse af princippet om lige muligheder for mænd og kvinder.
   3.   En indkaldelse af interessetilkendegivelser sendes til de deltagende medlemsstaters faste repræsentationer, tredjelandenes missioner, organisationen eller enheden, alt efter omstændighederne og som offentliggjort på agenturets websted. Indkaldelsen indeholder beskrivelsen af stillingerne, udvælgelseskriterierne og fristen for indgivelse af ansøgninger. Kandidater til en stilling som udstationeret national ekspert skal sponsoreres af deres nationale myndigheder eller af deres organisation eller enhed. Der kræves bekræftelse i form af et sponsorbrev stilet til agenturet så vidt muligt inden for ansøgningsfristen og allersenest på ansættelsesdatoen.
   4.   I forbindelse med omkostningsfrie udstationerede nationale eksperter og nationale eksperter under uddannelse kan agenturet træffe beslutning om, at en udstationeret national ekspert udvælges uden at følge de i stk. 1 og 2 anførte udvælgelsesprocedurer.
   5.   Udstationeringen af eksperter sker med respekt af agenturets specifikke behov og budgetmæssige kapacitet.
   6.   Agenturet opretter en individuel sagsmappe for den udstationerede nationale ekspert. Denne sagsmappe indeholder de relevante administrative oplysninger.
   Artikel 4
   Administrativ udstationeringsprocedure
   Udstationeringer kommer i stand ved brevveksling mellem agenturets daglige leder og den pågældende medlemsstats faste repræsentation eller mission, organisationen eller enheden, alt efter omstændighederne. Udstationeringsstedet og den ansættelsesgruppe, som den udstationerede nationale ekspert skal tilhøre, en ansættelsesgruppe for administratorer (herefter »AD«), eller en ansættelsesgruppe for assistenter (herefter »AST«), angives i brevvekslingen. I brevvekslingen anføres også det direktorat eller den enhed, hvor eksperten udstationeres, og en detaljeret beskrivelse af de arbejdsopgaver, den udstationerede nationale ekspert skal udføre. En kopi af de bestemmelser, der gælder for nationale eksperter, der udstationeres ved agenturet, vedlægges brevvekslingen.
   Artikel 5
   Udstationeringsperioden
   1.   Udstationeringsperioden er mindst to måneder og højst tre år. Den kan fornys en eller flere gange; den samlede periode må dog ikke være på over fire år.
   I ganske særlige tilfælde kan agenturets daglige leder dog på anmodning af den relevante direktør og efter forudgående aftale med arbejdsgiveren give tilladelse til en eller flere forlængelser af udstationeringen i op til yderligere to år ud over den periode på højst fire år, der er omhandlet i første afsnit.
   2.   Udstationeringsperioden fastsættes indledningsvis i den i artikel 4, omhandlede brevveksling. Den samme procedure gælder ved fornyelse eller forlængelse af udstationeringsperioden.
   3.   En national ekspert, som tidligere har været udstationeret ved agenturet, kan udstationeres på ny efter høring af den nationale oprindelsesadministration, forudsat at eksperten fortsat opfylder udstationeringsbetingelserne i artikel 2 og ikke overskrider det samlede loft, der er fastsat i artikel 11, stk. 5, i afgørelse (FUSP) 2015/1835.
   Artikel 6
   Arbejdsgiverens forpligtelser
   I hele udstationeringsperioden skal den udstationerede nationale eksperts arbejdsgiver fortsat:
   
               a)
            
            
               betale ekspertens løn
            
         
               b)
            
            
               være ansvarlig for alle ekspertens sociale rettigheder, navnlig social sikring, forsikring og pension, og
            
         
               c)
            
            
               med forbehold af artikel 10, stk. 2, litra d), opretholde ekspertens administrative status som enten fastansat tjenestemand eller kontraktansat og underrette agenturets daglige leder om ændringer i ekspertens administrative status som enten fastansat tjenestemand eller kontraktansat.
            
         Artikel 7
   Opgaver
   1.   Udstationerede nationale eksperter bistår agenturets personale og udfører de arbejdsopgaver og hverv, som den daglige leder af agenturet tildeler dem.
   2.   Under hensyntagen til sammensætningen af agenturets personale og særligt deres rolle i at bidrage til agenturets resultater kan den daglige leder udpege en udstationeret national ekspert til ledelsesopgaver, hvis det er i tjenestens interesse.
   Under alle omstændigheder kan en udstationeret national ekspert ikke forpligte agenturet juridisk.
   3.   En udstationeret national ekspert kan deltage i tjenesterejser og møder. Ikke desto mindre kan den daglige leder beslutte at begrænse en eksperts deltagelse i tjenesterejser og møder til kun at omfatte:
   
               a)
            
            
               ledsagelse af en ansat i agenturet eller
            
         
               b)
            
            
               deltagelse udelukkende som observatør eller med henblik på information, hvis den pågældende er alene.
            
         4.   Kun agenturet kan godkende resultatet af det arbejde, som eksperten har udført.
   5.   Agenturet, den udstationerede nationale eksperts arbejdsgiver og eksperten selv sørger så vidt muligt for at undgå faktiske eller potentielle interessekonflikter i forbindelse med ekspertens arbejdsopgaver under udstationeringen. Derfor underretter agenturet i god tid eksperten og dennes arbejdsgiver om de planlagte opgaver og anmoder begge parter om skriftligt at bekræfte, at de ikke ser nogen grund til, at eksperten ikke skulle kunne få disse opgaver tildelt.
   Eksperten anmodes navnlig om at afgive erklæring om enhver potentiel konflikt mellem familiemæssige forhold (særlig de nærmeste familiemedlemmers eller den udvidede families erhvervsaktiviteter eller ekspertens egne eller familiemedlemmers vigtigste finansielle interesser) og de planlagte arbejdsopgaver under udstationeringen.
   Arbejdsgiveren og eksperten forpligter sig til at meddele agenturet enhver ændret omstændighed i løbet af udstationeringen, der kan give anledning til interessekonflikter.
   6.   Hvis agenturet er af den opfattelse, at de arbejdsopgaver, der skal overdrages den udstationerede nationale ekspert, kræver særlige sikkerhedsforanstaltninger, sikkerhedsgodkendes denne inden udstationeringen.
   Artikel 8
   Udstationerede nationale eksperters rettigheder og pligter
   1.   I udstationeringsperioden handler en udstationeret national ekspert med integritet. Navnlig:
   
               a)
            
            
               skal eksperten udføre sine tildelte opgaver og i øvrigt udelukkende have agenturets interesser for øje.
               Eksperten må under udførelsen af sine opgaver især ikke modtage instrukser fra eller udføre aktiviteter for sin arbejdsgiver, for nogen regering, for andre personer, private virksomheder eller offentlige organer
            
         
               b)
            
            
               skal eksperten afholde sig fra enhver handling og især enhver offentlig meningstilkendegivelse, som kan sætte vedkommendes stilling i agenturet i et dårligt lys
            
         
               c)
            
            
               skal eksperten underrette sin overordnede, hvis vedkommende under udøvelsen af sine opgaver skal tage stilling til behandlingen eller udfaldet af et spørgsmål, som eksperten har en personlig interesse i, der vil kunne anfægte vedkommendes uafhængighed
            
         
               d)
            
            
               må eksperten hverken alene eller sammen med andre offentliggøre eller lade offentliggøre nogen tekst, som vedrører Unionens virksomhed, uden først at have indhentet tilladelse hertil på de betingelser og efter de regler, der gælder herfor i agenturet. Denne tilladelse kan kun nægtes, hvis den påtænkte offentliggørelse er af en sådan art, at agenturets eller Unionens interesser sættes på spil
            
         
               e)
            
            
               tilhører alle rettigheder til det arbejde, som en ekspert udfører som led i sine arbejdsopgaver, agenturet
            
         
               f)
            
            
               skal eksperten tage bopæl på udstationeringsstedet eller i en afstand derfra, som er forenelig med behørig udførelse af de tildelte opgaver
            
         
               g)
            
            
               skal eksperten bistå og rådgive sin overordnede, som vedkommende er tilknyttet, og er over for denne ansvarlig for udførelsen af de opgaver, som vedkommende pålægges.
            
         2.   Under og efter udstationeringsperioden skal den udstationerede nationale ekspert udvise størst mulig diskretion med hensyn til de sagsforhold og oplysninger, som eksperten har fået kendskab til under udøvelsen af eller i forbindelse med udøvelsen af sine opgaver. Eksperten må ikke på nogen måde videregive dokumenter eller oplysninger, som ikke allerede på lovlig vis er gjort offentligt tilgængelige, til ubeføjede personer eller anvende disse til personlige formål.
   3.   Ved udstationeringens afslutning er den udstationerede nationale ekspert fortsat forpligtet til at handle med integritet og diskretion ved varetagelse af nye opgaver og ved accept af visse stillinger eller fordele.
   Derfor skal eksperten i en periode på tre år efter udstationeringsperioden straks informere agenturet om de pligter og opgaver, som kan give anledning til interessekonflikter i forhold til de arbejdsopgaver, som eksperten varetog i udstationeringsperioden.
   4.   Den udstationerede nationale ekspert er underlagt agenturets gældende sikkerhedsbestemmelser, herunder databeskyttelsesreglerne og agenturets netværksbeskyttelsesregler. Eksperten er også underlagt reglerne for beskyttelse af agenturets finansielle interesser.
   5.   Hvis bestemmelserne i stk.1, 2 og 4 ikke overholdes i udstationeringsperioden, kan agenturet bringe udstationeringen af eksperten til ophør, jf. artikel 10, stk. 2, litra c).
   6.   Den udstationerede nationale ekspert underretter straks skriftligt sin overordnede, hvis vedkommende i løbet af udstationeringsperioden bliver opmærksom på forhold, som giver anledning til at formode:
   
               a)
            
            
               at der eventuelt finder ulovlige handlinger sted, herunder svig eller korruption til skade for agenturets interesser, eller
            
         
               b)
            
            
               adfærd i forbindelse med udførelsen af arbejdsopgaver, som kan udgøre en alvorlig tilsidesættelse af forpligtelserne for ansatte i agenturet eller for udstationerede nationale eksperter.
            
         Dette stykke gælder også, hvis der er tale om en alvorlig tilsidesættelse af en tilsvarende forpligtelse, der påhviler ansatte eller enhver anden person, som er i en EU-institutions tjeneste eller udfører arbejde for denne.
   7.   Hvis den overordnede modtager underretning som omhandlet i denne artikels stk. 6, skal denne træffe de foranstaltninger, der er fastsat i artikel 27 i Rådets afgørelse (EU) 2016/1351 (3) ( i det følgende benævnt »tjenestemandsvedtægten for agenturet«). Artikel 27, 28 og 29 i tjenestemandsvedtægten for agenturet finder anvendelse på den overordnede i henhold til artikel 4 i nærværende afgørelse. Disse bestemmelser finder tilsvarende anvendelse på den berørte udstationerede nationale ekspert for at sikre, at ekspertens rettigheder respekteres.
   Artikel 9
   Suspension af udstationeringen
   1.   Efter skriftlig anmodning fra den udstationerede nationale ekspert eller arbejdsgiveren og med sidstnævntes samtykke kan agenturet give tilladelse til suspension af en udstationering og fastsætte betingelserne herfor. Under en suspension:
   
               a)
            
            
               udbetales de i artikel 19 omhandlede godtgørelser ikke
            
         
               b)
            
            
               godtgøres de i artikel 20 omhandlede omkostninger kun, hvis suspensionen sker efter agenturets ønske.
            
         2.   Agenturet underretter arbejdsgiveren og den berørte stats faste repræsentation eller mission.
   Artikel 10
   Ophør af udstationeringen
   1.   Med forbehold af stk. 2 kan udstationeringen bringes til ophør på anmodning af agenturet eller den udstationerede nationale eksperts arbejdsgiver med et varsel på tre måneder. Den kan ligeledes bringes til ophør på ekspertens anmodning med samme varsel og med forbehold af arbejdsgiverens og agenturets godkendelse.
   2.   Under visse særlige omstændigheder kan udstationeringen bringes til ophør uden varsel:
   
               a)
            
            
               af ekspertens arbejdsgiver, hvis dennes væsentlige interesser kræver det
            
         
               b)
            
            
               hvis agenturet og arbejdsgiveren begge kan tiltræde dette, efter at eksperten har forelagt dem en anmodning herom, når dennes væsentlige personlige eller faglige interesser kræver det
            
         
               c)
            
            
               af agenturet, i tilfælde af en alvorlig overtrædelse af de forpligtelser, der påhviler eksperten i henhold til nærværende afgørelse. Agenturet rådfører sig med den berørte stats faste repræsentation eller mission og tager hensyn til eventuelle kommentarer, der er modtaget med henblik på dets afgørelse
            
         
               d)
            
            
               af agenturet i tilfælde af, at ekspertens administrative status som fastansat tjenestemand eller kontraktansat hos arbejdsgiveren ophører eller ændres. Eksperten skal forinden have lejlighed til at fremsætte sine kommentarer.
            
         3.   Hvis udstationeringen bringes til ophør i medfør af stk. 2, litra c), foretager agenturet straks høring af arbejdsgiveren og den berørte stats faste repræsentation eller mission.
   
      KAPITEL II
   
   
      
         Arbejdsvilkår
      
   
   Artikel 11
   Social sikring
   1.   Før udstationeringsperioden påbegyndes, attesterer arbejdsgiveren over for agenturet, at den udstationerede nationale ekspert i hele udstationeringsperioden vil være omfattet af de sociale sikringsbestemmelser, der gælder for den nationale offentlige administration eller den organisation eller enhed, hvor eksperten er ansat. Med henblik herpå fremsender den relevante offentlige administration den attest, der er omhandlet i artikel 19, stk. 2, i Europa-Parlamentets og Rådets forordning (EF) nr. 987/2009 (4) (i det følgende benævnt »personbåret dokument A1«), til agenturet. Organisationen eller enheden fremsender en attest, der svarer til »personbåret dokument A1«, til den udstationerede nationale ekspert, og den påviser, at udgifter til sundhedspleje i udlandet kan afholdes i henhold til de gældende sociale sikringsbestemmelser.
   2.   Eksperten er fra udstationeringens begyndelse omfattet af agenturets ulykkesforsikring. Agenturet udleverer en kopi af forsikringsvilkårene til eksperten den dag, den pågældende henvender sig til agenturets daglige leder for at opfylde formaliteterne i forbindelse med udstationeringen.
   3.   Hvis eksperten deltager i en tjenesterejse i medfør af artikel 7, stk. 2, og artikel 29, hvor der er behov for en supplerende eller specifik forsikring, afholdes udgifterne hertil af agenturet, eller af den nationale oprindelsesadministration, hvis der er tale om omkostningsfrie udstationerede nationale eksperter og nationale eksperter under uddannelse, efter høring af den berørte medlemsstat med hensyn til missionen.
   Artikel 12
   Arbejdstid
   1.   Den udstationerede nationale ekspert er omfattet af de i agenturet gældende arbejdstidsregler afhængigt af kravene til den stilling, som eksperten tildeles i agenturet.
   2.   Eksperten arbejder på fuld tid i hele udstationeringsperioden. På begrundet anmodning fra en direktør kan agenturet give en ekspert tilladelse til at arbejde på deltid efter aftale med arbejdsgiveren, såfremt det er foreneligt med agenturets interesser.
   3.   Hvis der gives tilladelse til deltidsarbejde, arbejder eksperten mindst halvdelen af den normale arbejdstid.
   Artikel 13
   Fravær på grund af sygdom eller ulykke
   1.   Ved fravær på grund af sygdom eller ulykke giver en udstationeret national ekspert så hurtigt som muligt sin overordnede meddelelse herom og oplyser samtidig sin aktuelle adresse. Ved fravær i mere end tre på hinanden følgende dage skal eksperten aflevere en lægeerklæring og kan underkastes en lægeundersøgelse foranstaltet af agenturet.
   2.   Hvis fravær på grund af sygdom eller ulykke på højst tre dage overstiger 12 dage over en periode på 12 måneder, skal eksperten aflevere en lægeerklæring for ethvert nyt fravær på grund af sygdom eller ulykke.
   3.   Hvis fraværet på grund af sygdom eller ulykke er på over en måned eller længere end den periode, hvor eksperten har gjort tjeneste, idet kun den længste af disse to perioder tages i betragtning, ophører udbetaling af de i artikel 19, stk. 1 og 2, omhandlede godtgørelser automatisk. Dette stykke gælder ikke ved sygdom i forbindelse med graviditet. Fravær på grund af sygdom eller ulykke må ikke vare længere end den pågældendes udstationering.
   4.   En ekspert, der rammes af en arbejdsulykke under udstationeringsperioden, modtager dog fortsat den fulde godtgørelse, der er omhandlet i artikel 19, stk. 1 og 2, i hele den periode, vedkommende er uarbejdsdygtig, indtil udstationeringsperiodens udløb.
   Artikel 14
   Årlig ferie, tjenestefrihed samt fridage
   1.   Med forbehold af særlige bestemmelser i denne afgørelse er den udstationerede nationale ekspert underlagt de gældende regler i agenturet med hensyn til årlig ferie, tjenestefrihed og fridage.
   2.   Den enhed, eksperten er tilknyttet, skal på forhånd give tilladelse til ferien.
   3.   På begrundet anmodning fra arbejdsgiveren kan agenturet indrømme op til to dages yderligere tjenestefrihed i en tolvmånedersperiode. Anmodningerne vurderes fra sag til sag.
   4.   De feriedage, der ikke er afholdt ved udstationeringsperiodens udløb, fortabes.
   5.   En ekspert, der er udstationeret for en periode på under seks måneder, kan efter begrundet anmodning indrømmes tjenestefrihed efter beslutning truffet af agenturets daglige leder. Denne tjenestefrihed må ikke overstige tre dage i hele udstationeringsperioden. Inden indrømmelse af en sådan tjenestefrihed hører den pågældende direktør Human Resources-enheden (i det følgende benævnt »HR-enheden«) herom.
   Artikel 15
   Tjenestefrihed til uddannelse
   Uanset artikel 14, stk. 3, kan agenturet efter behørig begrundet anmodning fra arbejdsgiveren indrømme yderligere tjenestefrihed med henblik på uddannelse i arbejdsgiverens regi af en ekspert, der er udstationeret for en periode på over seks måneder, med henblik på dennes reintegrering.
   Artikel 16
   Barselsorlov og fædreorlov
   1.   Udstationerede nationale eksperter er underlagt de gældende regler i agenturet med hensyn til barselsorlov og fædreorlov.
   2.   Når der i henhold til arbejdsgiverens nationale ret er fastsat en længere barselsorlov, kan udstationeringen på ekspertens anmodning og efter forudgående aftale med arbejdsgiveren suspenderes i den periode, der går ud over den barselsorlov, der tildeles af agenturet. Hvis det er i agenturets interesse, forlænges udstationeringen i så fald med en periode svarende til suspensionen.
   3.   Uanset stk. 1 kan eksperten efter forudgående aftale med arbejdsgiveren anmode om en suspension af udstationeringen, som omfatter hele barselsorloven. Hvis det er i agenturets interesse, forlænges udstationeringen i så fald med en periode svarende til suspensionen.
   4.   Stk. 2 og 3 finder også anvendelse ved adoption.
   5.   Mod forelæggelse af en lægeerklæring kan eksperten indrømmes tjenestefrihed i højst fire uger, hvis vedkommende ammer; perioden beregnes fra afslutningen af barselsorloven, og eksperten modtager i denne periode godtgørelse i henhold til artikel 19.
   Artikel 17
   Forvaltning og kontrol
   HR-enheden og det direktorat eller den enhed, som den udstationerede nationale ekspert er tilknyttet, er ansvarlig for forvaltningen af og kontrollen med arbejdstid og fravær i overensstemmelse med de regler og procedurer, der gælder i agenturet.
   
      KAPITEL III
   
   
      
         Godtgørelser og udgifter
      
   
   Artikel 18
   Beregning af godtgørelser og rejseudgifter
   1.   Med henblik på denne afgørelse fastsættes den udstationerede nationale eksperts rekrutteringssted, udstationeringssted og tilbagesendelsessted af agenturet på baggrund af stedernes geografiske position (breddegrad og længdegrad) som beregnet af HR-enheden.
   2.   I denne afgørelse forstås
   
               a)
            
            
               rekrutteringsstedet som det sted, hvor den udstationerede nationale ekspert arbejdede for sin arbejdsgiver inden udstationeringen
            
         
               b)
            
            
               udstationeringsstedet som Bruxelles
            
         
               c)
            
            
               tilbagesendelsesstedet som det sted, hvor den udstationerede nationale ekspert skal udøve sin hovedbeskæftigelse efter afslutningen af udstationeringen.
            
         Rekrutteringsstedet fastsættes i den i artikel 4 omhandlede brevudveksling.
   3.   Med henblik på denne artikel tages forhold i forbindelse med arbejde, der udføres af en udstationeret national ekspert for en anden stat end den, hvor udstationeringsstedet er beliggende, ikke i betragtning.
   Artikel 19
   Godtgørelser
   1.   En udstationeret national ekspert har i hele udstationeringsperioden ret til dagpenge, der tildeles efter samme kriterier som udlandstillægget for midlertidigt ansatte, jf. artikel 4 i bilag IV til tjenestemandsvedtægten for agenturet. Er disse kriterier opfyldt, udgør dagpengene 128,67 EUR. I modsat fald udgør de 32,18 EUR. Dagpengene svarer til dem, der udbetales til nationale eksperter, som er udstationeret i Generalsekretariatet for Rådet for Den Europæiske Union.
   2.   En udstationeret national ekspert har i udstationeringsperioden ret til en ekstra månedlig godtgørelse, der udbetales i henhold til nedenstående tabel:
   
               Geografisk afstand mellem rekrutteringssted og udstationeringssted (i km)
            
            
               Beløb i EUR
            
         
               0-150
            
            
               0,00
            
         
               > 150
            
            
               82,70
            
         
               > 300
            
            
               147,03
            
         
               > 500
            
            
               238,95
            
         
               > 800
            
            
               385,98
            
         
               > 1 300 
            
            
               606,55
            
         
               > 2 000 
            
            
               726,04
            
         3.   Godtgørelserne i stk. 1 og 2 er også beregnet til at dække den udstationerede nationale eksperts flytteudgifter og de årlige rejseudgifter under udstationeringen. De udbetales for perioder med tjenesterejse, årlig ferie, barselsorlov, fædreorlov eller adoptionsorlov, tjenestefrihed og fridage, som er bevilget af agenturet, jf. dog artikel 14, 15 og 16. Hvis der gives tilladelse til deltidsarbejde, er den udstationerede nationale ekspert berettiget til forholdsmæssigt reducerede godtgørelser.
   4.   Ved udstationeringsperiodens start får en udstationeret national ekspert udbetalt et forskudsbeløb svarende til dagpenge for de første 75 dage i form af et engangsbeløb, hvorved retten til yderligere dagpenge ophører i denne periode. Hvis udstationeringen afsluttes inden udløbet af de 75 dage, er den udstationerede nationale ekspert forpligtet til at tilbagebetale et beløb, der svarer til den resterende del af nævnte periode.
   5.   Ved den brevveksling, der er omhandlet i artikel 4, underretter arbejdsgiveren agenturet om enhver udbetaling svarende til de i denne artikels stk. 1 og 2 omhandlede udbetaling, som den udstationerede nationale ekspert modtager. Disse udbetalinger fratrækkes de tilsvarende godtgørelser, der udbetales af agenturet til den udstationerede nationale ekspert.
   6.   Den ajourføring af vederlag og godtgørelser, der vedtages i medfør af artikel 60 i tjenestemandsvedtægten for agenturet, gælder automatisk for den månedlige godtgørelse og dagpengene i måneden efter deres vedtagelse uden tilbagevirkende kraft. Efter tilpasningen offentliggøres de nye beløb i C-udgaven af Den Europæiske Unions Tidende.
   Artikel 20
   Rejseudgifter
   1.   Den udstationerede nationale ekspert har ret til en standardgodtgørelse af sine egne rejseudgifter ved begyndelsen af udstationeringen.
   2.   Standardgodtgørelsen baseres på et tillæg for hver kilometer af den geografiske afstand mellem rekrutteringsstedet og udstationeringsstedet. Godtgørelsen pr. kilometer fastsættes i overensstemmelse med artikel 7 i bilag IV til tjenestemandsvedtægten for agenturet.
   3.   Den udstationerede nationale ekspert har ved udstationeringens udløb ret til at få godtgjort sine rejseudgifter til tilbagesendelsesstedet. Der kan ikke godtgøres et beløb, der er højere end det, den udstationerede nationale ekspert ville have ret til ved tilbagevenden til rekrutteringsstedet.
   4.   Rejseudgifterne for den udstationerede nationale eksperts familiemedlemmer godtgøres ikke.
   Artikel 21
   Tjenesterejser og udgifter i forbindelse med tjenesterejser
   1.   En udstationeret national ekspert kan sendes på tjenesterejse.
   2.   Udgifter i forbindelse med tjenesterejser godtgøres i henhold til agenturets gældende bestemmelser.
   Artikel 22
   Uddannelse
   En udstationeret national ekspert har ret til at deltage i de uddannelseskurser, der afholdes af agenturet, hvis det er i agenturets interesse. Der tages hensyn til ekspertens rimelige interesse, navnlig med henblik på det fremtidige karriereforløb efter udstationeringen, når der træffes beslutning om, hvorvidt den pågældende kan deltage i uddannelseskurser.
   Artikel 23
   Administrative bestemmelser
   1.   En udstationeret national ekspert henvender sig den første dag af sin udstationering til den relevante HR-enhed for at opfylde de nødvendige administrative formaliteter. Eksperten tiltræder enten den 1. eller den 16. i måneden.
   2.   Agenturet foretager udbetaling i euro.
   
      KAPITEL IV
   
   
      
         Eksperter, der udstationeres omkostningsfrit
      
   
   Artikel 24
   Eksperter, der udstationeres omkostningsfrit
   1.   En ekspert kan udstationeres ved agenturet som omkostningsfri udstationeret national ekspert i udstationeringsperioden.
   Denne udstationering indebærer ikke, at agenturet udbetaler nogen godtgørelser eller dækker nogen udgifter bortset fra dem, der er omhandlet i artikel 25, hvor det måtte være relevant.
   2.   Artikel 18, 19 og 20 gælder ikke for omkostningsfrie udstationerede nationale eksperter.
   Med forbehold af artikel 8 skal en omkostningsfri udstationeret national ekspert altid udvise en adfærd, som afspejler det forhold, at vedkommende er udstationeret ved agenturet, og må aldrig sætte sin stilling i agenturet i et dårligt lys.
   Artikel 25
   Tjenesterejser
   1.   En omkostningsfri udstationeret national ekspert, der deltager i tjenesterejser uden for udstationeringsstedet, modtager godtgørelse efter gældende regler for godtgørelse af tjenesterejser for tjenestemænd, medmindre der er aftalt en anden ordning mellem agenturet og arbejdsgiveren.
   2.   Hvis agenturet inden for rammerne af en tjenesterejse tegner en særlig højrisikoforsikring for tjenestemænd, udvides denne til også at dække en omkostningsfri udstationeret national ekspert, som deltager i samme tjenesterejse.
   3.   En omkostningsfri udstationeret national ekspert, der deltager i en tjenesterejse uden for Unionens område, er underlagt agenturets gældende sikkerhedsordninger for sådanne tjenesterejser.
   Artikel 26
   Omkostningsfrie udstationerede nationale eksperter er ikke omfattet af stillingsfortegnelsen. Antallet heraf indberettes dog til styringskomitéen som led i den daglige leders årlige indberetning med henblik på gennemsigtighed og information.
   
      KAPITEL V
   
   
      
         Udstationerede eksperter, der finansieres af budgetter til ad hoc-projekter eller -programmer
      
   
   Artikel 27
   Denne afgørelse finder ligeledes anvendelse på udstationerede eksperter, hvis godtgørelse finansieres af budgetter til agenturets ad hoc-projekter eller -programmer som omhandlet i artikel 19 og 20 i afgørelse (FUSP) 2015/1835 (i det følgende benævnt »ad hoc-eksperter«).
   Artikel 28
   Ad hoc-eksperter tilknyttes udelukkende de ad hoc-projekter eller -programmer, hvis budget finansierer deres respektive godtgørelser og udgifter.
   Rekrutteringen af ad hoc-eksperter forudsætter forudgående godkendelse fra de relevante bidragydende medlemsstater baseret på et forslag, herunder udkast til stillingsopslag for hver stilling, fra en eller flere relevante bidragydende medlemsstater eller fra agenturet.
   Artikel 29
   Ad hoc-eksperter er ikke omfattet af stillingsfortegnelsen. Antallet heraf indberettes dog til styringskomitéen som led i den daglige leders årlige indberetning med henblik på gennemsigtighed og information.
   Artikel 30
   Budgetter til ad hoc-projekter eller -programmer, der dækker ad hoc-eksperters godtgørelser og udgifter, kan være omfattet af bidrag fra tredjelande, der deltager i de pågældende projekter eller programmer, jf. artikel 26, stk. 5, i afgørelse (FUSP) 2015/1835.
   Uanset bestemmelserne i artikel 1, stk. 2, berettiger disse bidrag ikke de relevante tredjelandes statsborgere til at komme i betragtning i ansættelsesprocedurerne for ad hoc-eksperter.
   
      KAPITEL VI
   
   
      
         Nationale eksperter under uddannelse
      
   
   Artikel 31
   Almindelige bestemmelser og definitioner
   Ved nationale eksperter under faglig uddannelse forstås udstationerede nationale eksperter, der optages i agenturet med henblik på faglig uddannelse.
   Artikel 32
   Den faglige uddannelses mål
   1.   Den faglige uddannelse har følgende mål:
   
               a)
            
            
               at skaffe nationale eksperter under uddannelse erfaring med agenturets arbejdsmetoder og projekter
            
         
               b)
            
            
               at give dem mulighed for at opnå praktisk erfaring og kendskab til det daglige arbejde i agenturet og at tilbyde dem at arbejde i et multikulturelt og flersproget miljø
            
         
               c)
            
            
               at give ansatte fra nationale administrationer, særligt fra forsvarsministerier, mulighed for i praksis at omsætte den viden, de har tilegnet sig under deres studier, især inden for deres respektive kompetenceområder.
            
         2.   Agenturet har fordel af input fra personer, der kan tilbyde en ny indfaldsvinkel og en opdateret viden, hvilket er berigende for agenturets daglige arbejde og opbygger et netværk af personer, som har direkte erfaring med agenturets procedurer.
   Artikel 33
   Egnethed
   Bestemmelserne i artikel 2, bortset fra stk. 3, finder tilsvarende anvendelse på nationale eksperter under uddannelse.
   Artikel 34
   Den faglige uddannelses varighed
   1.   Den faglige uddannelse varer mellem tre og 24 måneder. Varigheden fastsættes fra starten og kan forlænges af behørigt begrundede årsager inden for den maksimale varighed på 24 måneder.
   2.   En person kan kun udstationeres som national ekspert under uddannelse én gang.
   Artikel 35
   Den faglige uddannelses forløb
   Nationale eksperter under uddannelse er i hele uddannelsesperioden underlagt en uddannelsesvejleders ansvar. Uddannelsesvejlederen underretter HR-enheden om eventuelle væsentlige forhold, der indtræffer under uddannelsen, f.eks. fravær, sygdom, ulykker eller afbrydelse af uddannelsen, og som denne er bekendt med eller har fået oplyst af den nationale ekspert under uddannelse.
   Nationale eksperter under uddannelse skal følge instrukser fra deres uddannelsesvejleder og deres overordnede i det direktorat eller den tjeneste, hvor de er udstationeret, og fra HR-enheden.
   Nationale eksperter under uddannelse har ret til at deltage i møder, medmindre de er lukkede eller fortrolige, og eksperten ikke er blevet sikkerhedsgodkendt, og til at modtage dokumentation og deltage i aktiviteterne i den afdeling, hvor de er udstationeret.
   Artikel 36
   Afbrydelse af den faglige uddannelse
   Den daglige leder af agenturet kan efter skriftlig anmodning fra den nationale ekspert under uddannelse eller dennes arbejdsgiver og efter sidstnævntes forudgående accept tillade, at den faglige uddannelse afbrydes for en meget begrænset periode, eller at uddannelsen afsluttes før tiden. Eksperten kan komme tilbage for at afslutte den resterende del af uddannelsen, men kun indtil den pågældende periode udløber. Der kan ikke ske forlængelse.
   Artikel 37
   Arbejdsvilkår og vederlag
   1.   Artikel 2, stk. 3, og artikel 3, 5, 18, 19 og 20 finder ikke anvendelse på nationale eksperter under uddannelse.
   2.   Nationale eksperter under uddannelse ligestilles med omkostningsfrie udstationerede nationale eksperter, jf. kapitel IV. De aflønnes fortsat af deres arbejdsgiver uden nogen finansiel modydelse fra agenturet.
   Agenturet godtager ikke anmodninger om stipendier, honorarer, godtgørelse af rejseudgifter eller andre former for udgifter, dog med undtagelse af anmodninger om godtgørelse af udgifter til tjenesterejser i forbindelse med eksperternes faglige uddannelse.
   Artikel 38
   Rapporter og bevis
   Nationale eksperter under uddannelse, der har afsluttet den krævede faglige uddannelse, skal udfærdige en evalueringsrapport til HR-enheden ved uddannelsens afslutning. Uddannelsesvejlederne udfærdiger en tilsvarende evalueringsrapport.
   Forudsat at disse rapporter er udfærdiget, modtager nationale eksperter under uddannelse ved uddannelsens afslutning et bevis med angivelse af, hvornår den faglige uddannelse har fundet sted, og i hvilken afdeling den er gennemført.
   Artikel 39
   Nationale eksperter under uddannelse er ikke omfattet af stillingsfortegnelsen. Antallet heraf indberettes dog til styringskomitéen som led i den daglige leders årlige indberetning med henblik på gennemsigtighed og information.
   
      KAPITEL VII
   
   
      
         Klager
      
   
   Artikel 40
   Klager
   En udstationeret national ekspert kan indgive en klage til ansættelsesmyndigheden (i det følgende benævnt »ansættelsesmyndigheden«) i henhold til tjenestemandsvedtægten for agenturet over en retsakt, som er vedtaget af ansættelsesmyndigheden i henhold til denne afgørelse, og som er til skade for eksperten, med undtagelse af retsakter, der er en direkte følge af afgørelser truffet af arbejdsgiveren, uden at dette berører muligheden for efter udstationeringens begyndelse at indbringe klager på de betingelser og inden for de tidsfrister, der er fastsat i artikel 263 i Traktaten om den Europæiske Unions funktionsmåde.
   Klagen skal indbringes inden for en frist på to måneder. Fristen løber fra den dag, hvor afgørelsen meddeles den berørte person, og i alle tilfælde senest den dag, hvor den pågældende modtager sådan meddelelse. Ansættelsesmyndigheden meddeler den berørte person en begrundet beslutning inden for en frist på fire måneder fra den dag, hvor klagen er fremsat. Har den udstationerede nationale ekspert ikke modtaget svar på klagen inden for denne frist, anses dette som en stiltiende afvisning af klagen.
   
      KAPITEL VIII
   
   
      
         Afsluttende bestemmelser
      
   
   Artikel 41
   Afgivelse af oplysninger
   Alle medlemsstaternes faste repræsentationer underrettes årligt om antallet af udstationerede nationale eksperter i agenturet. Sådanne oplysninger omfatter endvidere:
   
               a)
            
            
               nationalitet på de eksperter, der er udstationeret fra en organisation eller enhed, jf. artikel 1, stk. 2
            
         
               b)
            
            
               eventuelle fravigelser af udvælgelsesproceduren i overensstemmelse med artikel 3, stk. 3
            
         
               c)
            
            
               tildeling af alle udstationerede nationale eksperter
            
         
               d)
            
            
               enhver suspension eller førtidig afslutning af nationale eksperters udstationering, jf. artikel 9 og 10
            
         
               e)
            
            
               den årlige ajourføring af de udstationerede nationale eksperters godtgørelser i overensstemmelse med artikel 19.
            
         Artikel 42
   Delegation af beføjelser
   Alle de beføjelser, der overdrages til agenturet i medfør af denne afgørelse, udøves af ansættelsesmyndigheden.
   Artikel 43
   Ophævelse
   Afgørelse 2004/677/EF ophæves. Artikel 15-19 deri finder dog fortsat anvendelse på de udstationerede nationale eksperter, der anmoder herom, for udstationeringer, der er i kraft på tidspunktet for nærværende afgørelses ikrafttræden, jf. dog artikel 44.
   Artikel 44
   Ikrafttræden og anvendelse
   Denne afgørelse træder i kraft på dagen for offentliggørelsen i Den Europæiske Unions Tidende.
   Den anvendes på enhver ny udstationering, på en fornyelse eller forlængelse af en udstationering fra den første dag i måneden efter dens ikrafttræden.
   
      Udfærdiget i Bruxelles, den 4. august 2016.
      
         
            På Rådets vegne
         
         M. LAJČÁK
         
            Formand
         
      
   
   
      (1)  EUT L 266 af 13.10.2015, s. 55.
   
      (2)  Rådets afgørelse 2004/677/EF af 24. september 2004 om ansættelsesvilkår for nationale eksperter og militært personel, der er udstationeret ved Det Europæiske Forsvarsagentur (EFT L 310 af 7.10.2004, s. 64).
   
      (3)  Rådets afgørelse (EU) 2016/1351 af 4. august om vedtægten for personalet ved Det Europæiske Forsvarsagentur (se side 1 i denne EUT).
   
      (4)  Europa-Parlamentets og Rådets forordning (EF) nr. 987/2009 af 16. september 2009 om de nærmere regler til gennemførelse af forordning (EF) nr. 883/2004 om koordinering af de sociale sikringsordninger (EUT L 284 af 30.10.2009, s. 1).